དེ་ནས་ལོ་ཁ་ཤས་ཀྱི་རྗེས་སུ་རིམ་གྱིས་གཡུ་བཟང་ཐང་གི་དང་ཐོག་གི་སྦྲ་ནག་གི་མཚེར་ས་དག་ལ་ས་ཁང་དང་རྡོ་ཁང་བཟོས་པ་དང་།ཁང་ཁྱིམ་སོ་སོའི་ཉེ་འཁོར་གྱི་སྤང་ཐང་དག་ལ་ལྕགས་རས་བསྐོར།དུད་ཁྱིམ་དང་རུ་ཁག་ཕན་ཚུན་བར་ལ་གཞུང་ལམ་བཟོས་པས་བཟོ་སྐྲུནའདི་དག་གི་རྒྱུ་ཆ་ལ་གཡུ་བཟང་རྩྭ་ཐང་གི་རྩྭ་ས་མང་པོ་ཞིག་བརྐོ་འདྲུ་བྱས།དེ་དང་ཆབས་ཅིག་ཐང་ཆེན་འདིའི་ཐོག་ཏུ་སྔ་གཞུག་ཏུ་ལྕགས་རྟ་དང་།འཕྲུལ་རྟ།རླངས་འཁོར་སོགས་དེང་རབས་ཅན་གྱི་འགྲུལ་བཞུད་ཀྱི་ཡོ་བྱད་སྣ་ཚོགས་ཤིག་ངང་གིས་དར་བས་སྔར་གྱི་ལྷིང་འཇགས་ཀྱི་འབྲོག་ཡུལ་རྣམ་པ་དེ་ཉིད་རྨང་ནས་དཀྲོགས།རིམ་གྱིས་ས་གཤིས་ལ་འགྱུར་ལྡོག་བྱུང་བས་རྩྭ་སའི་བཅུད་བོར་ཞིང་།བྱ་ཚང་གི་རྒྱུ་ཆ་གཙོ་བོ་སྟེ་རྩྭ་ལྡུམ་ཇེ་ཉུང་ལ་སོང་བས་དེ་སྔ་ཡུལ་གྲུ་འདིར་འབབ་སྡོད་བྱེད་པའི་འདབ་ཆགས་ཁ་ཤས་ཀྱི་འཚོ་གནས་ལ་ཉེན་ཁ་བྱུང་དང་འབྱུང་བཞིན་ཡོད་དེ།ཐེངས་འདིར་བྱ་ཚང་བརྟག་དཔྱད་ལས་བྱེའུ་ཅོ་གའི་བྱ་ཚང་ཡང་སྔར་བས་ཉུང་དུ་ཕྱིན་ཡོད་པར་མ་ཟད།ནམ་མཁར་སྐད་སྙན་སྒྲོག་པའི་གྲངས་ཀ་ཡང་སྔར་བས་ལྡབ་འགྱུར་གྱིས་ཉུང་ངོ་།།དེ་སྔ་གཡུ་བཟང་ཐང་དུ་གང་སར་མཐོང་ཞིང་བྱེའུ་ཅོ་ག་དང་མཉམ་སྡོད་བྱེད་པའི་ལྷགས་བྱེའུ་སྟེ་ཡུལ་མི་ཚོས་བྱེའུ་ཁྲ་གོར་མཞེས་འབོད་པའི་བྱེའུ་དེ་ཡང་ད་ལྟ་གཡུ་བཟང་ཐང་ཆེན་དུ་རྩ་མེད་དུ་གྱུར་ཡོད།